ওর জন্য স্বামী ভাগাভাগি করার বিষয়টা অতটা খারাপ হবে না। জেসমিন ভেবে দেখে। প্রেম করে বিয়ে করার মতো কোনো স্বপ্ন সে পুষে রাখেনি। যদি তাদের স্বামীর সাথে বিছানা ভাগাভাগি করতে হয়, তাতে তার কোনো সমস্যা নেই। আর যদি দুলাল আরো কিছু চায়, যেমন যদি সে ভাত খেতে চায় যেরকম তার মা রান্না করে দেন সেরকম, তাহলে তাদের ভেতর কেউ একজন নিশ্চয় সেভাবে রান্না করতে পারবে। প্রতিদিনের মতো সন্ধ্যায় হেঁটে ঘরে ফেরা আর সব গার্মেন্টসকর্মীর সাথে, দুইমেয়ে সমান চওড়া একমাইল লম্বা লাইন ধরে টঙ্গী থেকে উত্তরা যাওয়া। সেদিন নতুন এক মেয়েকে নজরে আসে জেসমিনের। লাইন ধরে হাঁটার সময় জেসমিন কখনো সামনে কখনো পেছনফিরে দেখে। মেয়েদের চুলের ফিতা উড়ছে বাতাসে, ফুটপাতে একতালে স্যান্ডেলের শব্দ সংগীতের মতো বেজে চলেছে। সে বুকের কাছে ঘেমে ওঠা অনুভব করে। মেয়েটির কাছে যায় জেসমিন। ওর নাম রুবি। দেখতে কালো তবে সুন্দরী। ছোট ছোট প্রমাণ সাইজের সাদা দাঁত। নায়িকাদের মতো চোখ। সে এখানে সবে এসেছে। সই তৈরি করার জন্য মুখিয়ে আছে। ‘মুই ডেইলি গ্রামোত দুই তিন ঘণ্টা সময় কাটি কাজত আসি।’ সে তার কষ্টের কথা বলে।